section_heading: Ostali rimski amfiteatri na području današnje Hrvatske
paragraph_text: mini|<center>Amfiteatar u Saloni Iako je Arena u Puli najveći i najsačuvaniji rimski amfiteatar na području današnje Hrvatske, nipošto nije jedini. Svakako značajno mjesto zauzima amfiteatar u današnjem Solinu kod Splita, a u rimsko doba Saloni koja je kroz stoljeća bila središte rimske provincije - najprije Ilirika, a potom Dalmacije. S obzirom na važnost i veličinu Salone nije ni čudo da su Rimljani u drugoj polovici 2. stoljeća sagradili prilično veliki amfiteatar (126 x 102m, na južnoj strani je imao čak 3 kata) koji je mogao primiti između 15 000 i 18 000 ljudi. Amfiteatar je preživio propast Salone, ali su ga Mlečani srušili u 17. stoljeću kako ne bi Turcima poslužio kao zaklon. Daljnja devastacija se nastavila od strane domaćeg stanovništva koje je odnosilo kamen za svoje građevinske potrebe. Tako su danas od amfiteatra ostale tek ruševine. Kasnije ga je prekrila zemlja,a amfiteatar je zaboravljen. Otkriven je tek 1846. godine. Istraživanju solinskog amfiteatra doprinijeli su poznati arheolozi poput Don Frane Bulića i danskog arheologa Ejnara Dyggvea.